**PREPORUKA U SVEZI OSIGURAVANJA ZDRAVSTVENE ISPRAVNOSTI VODE ZA LJUDSKU POTROŠNJU NAKON POPUŠTANJA MJERA NA PODRUČJU REPUBLIKE HRVATSKE U TIJEKU EPIDEMIJE COVID-19**

Stručno povjerenstvo za vodu namijenjenu ljudskoj potrošnji osnovano na temelju članka 12. Zakona o vodi za ljudsku potrošnju (Narodne novine, broj 64/15, 104/17, 115/18 i 16/20), u skladu s odlukom Vlade Republike Hrvatske te preporukama Nacionalnog stožera civilne zaštite vezano uz popuštanje mjera na telefonskoj sjednici održanoj 19. svibnja 2020. godine donijelo je preporuke koje se tiču osiguranja zdravstvene ispravnosti vode za ljudsku potrošnju.

Javnim isporučiteljima se preporuča organizacija rada u skladu s preporukama Nacionalnog stožera te vraćanje na normalne uvjete rada uz poštivanje pravila struke i uz pridržavanje mjera osobne zaštite, higijene i distance.

Zavodima za javno zdravstvo koji provode monitoring vode za ljudsku potrošnju preporuča se uzorkovanje na lokacijama koje su obuhvaćene planom monitoringa. Mnoge točke uzorkovanja na slavinama kod krajnjih potrošača smještene su u objektima koji su bili zatvoreni i/ili su objekti s povećanim rizikom od infekcije SARS-CoV-2 kao što su zdravstvene ustanove, domovi za starije i nemoćne. Nakon popuštanja mjera objekti se uglavnom vraćaju u uobičajeni način rada te se uzorkovanja mogu obavljati i na takvim mjestima poštivajući pravila struke te uz pridržavanje mjera osobne zaštite, higijene i distance.

Preporuka glede nastavka uzorkovanja kod krajnjih potrošača odnosi se i na one javne isporučitelje koji isto provode u okviru svojih internih kontrola.

Stručno povjerenstvo za vodu namijenjenu ljudskoj potrošnji

Zagreb, 19.5.2020.